CELEX: 32022D0033
Language: hr
Date: 2022-01-10 00:00:00
Title: Provedbena odluka Komisije (EU) 2022/33 оd 10. siječnja 2022. o stavljanju izvan snage Provedbene odluke (EU) 2021/2021 o određenim hitnim mjerama povezanima s afričkom svinjskom kugom u Njemačkoj (priopćeno pod brojem dokumenta C(2022) 155) (Vjerodostojan je samo tekst na njemačkom jeziku) (Tekst značajan za EGP)

12.1.2022   
               
               
                  HR
               
               
                  Službeni list Europske unije
               
               
                  L 7/17
               
            
         PROVEDBENA ODLUKA KOMISIJE (EU) 2022/33
         оd 10. siječnja 2022.
         o stavljanju izvan snage Provedbene odluke (EU) 2021/2021 o određenim hitnim mjerama povezanima s afričkom svinjskom kugom u Njemačkoj
         
            
               (priopćeno pod brojem dokumenta C(2022) 155)
            
         
         (Vjerodostojan je samo tekst na njemačkom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 259. stavak 1.,
         budući da:
         
                     (1)
                  
                  
                     Afrička svinjska kuga zarazna je virusna bolest koja pogađa držane i divlje svinje te može ozbiljno utjecati na populaciju tih životinja i unosnost uzgoja jer uzrokuje poremećaje u premještanjima pošiljaka tih životinja i proizvoda dobivenih od njih unutar Unije te u izvozu u treće zemlje.
                  
               
                     (2)
                  
                  
                     U slučaju izbijanja afričke svinjske kuge kod držanih svinja postoji ozbiljan rizik od širenja te bolesti na druge objekte u kojima se drže svinje.
                  
               
                     (3)
                  
                  
                     Delegiranom uredbom Komisije 2020/687 (2) dopunjuju se pravila za kontrolu bolesti s popisa koje su navedene u članku 9. stavku 1. točkama (a), (b) i (c) Uredbe (EU) 2016/429 i definirane kao bolesti kategorije A, B i C u Provedbenoj uredbi Komisije (EU) 2018/1882 (3). Konkretno, u člancima 21. i 22. Delegirane uredbe (EU) 2020/687 propisano je uspostavljanje zone ograničenja u slučaju izbijanja bolesti kategorije A, uključujući afričku svinjsku kugu, te određene mjere koje se moraju primjenjivati u toj zoni. Osim toga, člankom 21. stavkom 1. te delegirane uredbe utvrđeno je da zona ograničenja obuhvaća zonu zaštite, zonu nadziranja i, prema potrebi, dodatne zone ograničenja oko zone zaštite i zone nadziranja ili u njihovoj blizini.
                  
               
                     (4)
                  
                  
                     Nakon izbijanja afričke svinjske kuge kod držanih svinja u saveznoj zemlji Mecklenburg-Zapadno Pomorje u Njemačkoj, koje je potvrđeno 15. studenoga 2021., i informacija dobivenih od te države članice o stanju u pogledu bolesti na njezinu državnom području, donesena je Provedbena odluka Komisije (EU) 2021/2021 (4). Tom provedbenom odlukom predviđeno je da Njemačka osigurava da zona ograničenja, u kojoj se primjenjuju mjere propisane za zone zaštite i zone nadziranja u Delegiranoj uredbi (EU) 2020/687, obuhvaća barem područja navedena u Prilogu toj provedbenoj odluci. Ta se provedbena odluka primjenjuje do 15. veljače 2022.
                  
               
                     (5)
                  
                  
                     Njemačka je krajem prosinca 2021. obavijestila Komisiju o trenutačnoj povoljnoj situaciji u pogledu afričke svinjske kuge kod držanih svinja u zoni ograničenja u saveznoj zemlji Mecklenburg-Zapadno Pomorje te o tome da su mjere propisane za zone zaštite i zone nadziranja propisno provedene u skladu s Delegiranom uredbom (EU) 2020/687 radi sprečavanja daljnjeg širenja te bolesti.
                  
               
                     (6)
                  
                  
                     Uzimajući u obzir trenutačnu povoljnu situaciju u pogledu afričke svinjske kuge kod držanih svinja u saveznoj zemlji Mecklenburg-Zapadno Pomorje i mjere koje je Njemačka propisno provela te kako bi se spriječili nepotrebni poremećaji trgovine, primjereno je Provedbenu odluku (EU) 2021/2021 staviti izvan snage s učinkom od 15. siječnja 2022.
                  
               
                     (7)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Provedbena odluka (EU) 2021/2021 stavlja se izvan snage s učinkom od 15. siječnja 2022.
         
         
            Članak 2.
            Ova je Odluka upućena Saveznoj Republici Njemačkoj.
         
         
            Sastavljeno u Bruxellesu 10. siječnja 2022.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2020/687 оd 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu pravila za sprečavanje i kontrolu određenih bolesti s popisa (SL L 174, 3.6.2020., str. 64.).
         
            (3)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i suzbijanje bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).
         
            (4)  Provedbena odluka Komisije (EU) 2021/2021 od 18. studenoga 2021. o određenim hitnim mjerama povezanima s afričkom svinjskom kugom u Njemačkoj (SL L 413, 19.11.2021., str. 34.).